इतिहास
छत्तीसगढ़ म प्रवाहित होने वाला नदिया मन म महानदी, पैरी, सोंढ़ू, शिवनाथ, अरपा, इन्द्रावती, हसदो, जोंक, तेल, मांड, बोरई अउ संखनी-डंकनी नदिया परमुख हवंय। हमला ये काहत बहुत गरब होथे के इहां के नदिया मन के उल्लेख हमर धारमिक अउ पौरानिक ग्रंथ मन म बहुत सनमान के साथ मिलथे। हमर अंचल के नदिया मन हमर संस्कृति के घलो वाहक हरंय। ये नदिया मन के तीर म नाना परकार के धारमिक कथा-वारता अउ ऐतिहासिक मानता के विवरण मिलथे। फेर आज हमन महानदी के कहिनी ल बिस्तार ले जाने के कोसिस करबोन।
हमर राजिम के गीतकार अउ भागवताचार्य पं संतोष शर्मा महराज के गीत के दू लइन के उल्लेख ये मौका म प्रासंगिक होही- दूध सी चमकती महानदी, पैरी सोंढ़ू की धार है। ऐसे राजिम नगरी को बारंबार प्रणाम है, बारंबार प्रणाम है। दूध सी चमकती महानदी... अइसे दूध कस चमकत हमर ये महानदी छत्तीसगढ़ के सबले बड़े नदी आय। धारमिक मानता हे के महानदी के उदगम शृंगी ऋषि के कमंडल ले होय रिहिस। त्रेता जुग के बात आय। महाराज दसरथ के एको झिन संतान नइ रिहिस। तब बसिस्ठ मुनि ह पुत्र प्राप्ति बर राजा दसरथ ल पुत्रेस्ठी जग करे के सलाह दीस। पुत्रेस्ठी जग बर सिरिंगी रिसी बलाय गे रिहिन। जग संपन्न कराय बर रिसी अपन कमंडल म सात पबरित नदिया के जल लाय रिहिन। जग के समापन के बाद रिसी कमंडल म बांचे जल ल ले के अजोध्या ले लहुट के अपन आसरम म तपस्या म लीन होगें। केहे जाथे के उंखर आसरम सिहावा पहाड़ म रिहिस। जब उन अपन समाधि ले उठिन तौ उंखर धक्का लगे से कमंडल उलंड गे अउ वोमा के पबरित जल तेज गति ले बोहाय लगिस अउ देखते-देखत धारा के रूप धरलिस। ये घटना ले रिसी ल महान आनंद के अनुभव होइस अउ स्नेहवस वोला महानंद केहे लगिस। केहे जाथे इही पाय के ये नदिया के नांव महानदी रखे गे हे। प्राचीनकाल म महानदी ल चित्रोत्पला अउ नीलोत्पला घलो केहे जावत रिहिस। एक ठी संस्कृत इस्लोक म महानदी के जम्मों नांव के बरनन मिलथे-
चित्रोत्पला चित्रस्थां मंजुलां वाहिनी तथा।
मंदाकिनी वैतरणी कोषां चापि महानदीम।।
-महाभारत भीष्म पर्व
महानदी के संबंध म महाभारत के भीस्मपर्व म बरनन मिलथे जेमा केहे गे हे के भारत के परजा चित्रोत्पला के जल पीयत रिहिस। जेकर ले केहे जा सकथे के महाभारत काल म महानदी के तट म आर्य मन निवास करत रिहिन। रमायन काल के पहिली घलो इक्छवाकु वंस के राजा मन महानदी के तट म अपन राज इस्थापित करिन। मुचकुंद, दंडक, कल्मासपाद, भानुमंत जइसे राजा मन के राज प्राचीन दक्छिन कौसल म रिहिस। भानुमंत ह भगवान राम के महतारी कौसिल्या के पिता अउ भगवान राम के बबा रिहिस।
भूगोल
ये तो होइस प्राचीन मिथक के बात। वर्तमान के दृस्टि ले देखबे तौ महानदी धमतरी जिला के सिहावा पहाड़ ले निकले हे। सुरू म महानदी के प्रवाह रक्सहूं ले भंडार दिसा कोती हे। धमतरी के बाद एकर बहाव राजिम तक उत्ती दिसा म चलथे जिहां ये ह पैरी अउ सोंढ़ू नदिया संग मिलके तिरबेनी संगम बनाथे। आज हम सब ल इही तिरबेनी संगम म सतसंग अउ पुन्य के भागीदार बने के मौका मिले हवय। इहां ले महानदी फेर भंडार दिसा म प्रस्थान करथे। ऐतिहासिक नगरी आरंग अउ सिरपुर म अपन अकार ल बढ़ावत महानदी सिवरीनरायन म अपन नांव के मुताबिक सिरतोन म महानदी बन जाथे। काबर के इहें महानदी म शिवनाथ अउ जोंक नदिया मिल के छत्तीसगढ़ के दूसर पबरित तिरबेनी संगम बने हे। इहां ले उत्ती दिसा म मुड़ के महानदी छत्तीसगढ़ ले बिदा लेके उड़ीसा राज के संबलपुर म पहुंचथे। आगू एखरे तट म उड़ीसा के बलांगीर अउ कटक जइसे बड़े साहर फले-फूले हवय। ये तरह ले महानदी सिहावा पहाड़ ले निकल के बंगाल के खाड़ी म गिरत तक लगभग 855 किलोमीटर के दूरी तय करथे।
धारमिक महत्व
प्रयाग म गंगा नदी के समान राजिम म महानदी के माहत्तम हे। तइहा जुग ले इहां लक्खों-लाख सरधालु मांघी पुन्नी म परब असनान करे बर आथे। अब तो राजिम ल दुनिया भर म महाकुंभ कल्प के दरजा घलो मिल गे हे। सिवरीनरायन ह भगवान जगन्ननाथ के कथा ले जुड़े हवय। गंगा के समान पबरित होय के कारन महानदी के तट म महानदी के तट म नाना परकार के धारमिक, सांस्कृतिक अउ ललित कला के ठिहा हवय। राजिम, सिरपुर, मल्हार, खरौद, सिवरीनरायन, चंद्रपुर अउ संबलपुर परमुख धारमिक नगरी हवंय। राजिम म राजिम लोचन, कुलेस्वर धाम, सिरपुर म गंधेस्वर धाम, रुद्री म रुद्रेस्वर धाम, मल्हार म पतालेस्वर धाम, खरौद म लछमनेस्वर धाम, सिवरीनरायन म भगवान बिसनू, महेस्वर महादेव, अन्नपूर्णा माता, लछमीनराएन, जगन्नाथ-बलभद्दर अउ सोहद्रा के भव्य मंदिर हवय। गिरौदपुरी म बाबा घासीदास के जनम भूमि म कुतुबमिनार ले ऊंच जइत खाम हे। तुरतुरिया म लवकुस के जनम इस्थली अउ महारिसी बाल्मिकी के आसरम रेहे के परमान इही महानदी के पबरित तट म मिलथे। आगू जाबे तौ चंद्रपुर म चंद्रहासनी मइया अउ संबलपुर म समलेसरी मइया के किरपा बरसथे। सिवरीनरायन म महानदी जेन जघा भगवान नरायन के पांव ल इस्पर्श करथे वो जघा ल रोहिनी कुंड केहे जाथे। अइसे मानता हे के ये कुंड म असनान करे ले मनखे के जम्मो पाप धोवा जाथे। इही कारन ले महानदी ल छत्तीसगढ़ म गंगा सरिक मोक्षदायनी माने गे हे। सुपरसिद्ध प्राचीन इतिहासकार सिरी मालिकराम भोगहा जी महानदी के बरनन करत कहिथें के ये नदिया म असनान करे ले मानव जोनी ल सकल पाप ले मुक्ति मिल जाथे।
रोहिणी कुंडहि स्पर्श करि, चित्रोत्पल जल न्हाय।
योग भष्ट योगी मुकति पावत पाप बोहाय।।
बेवसायिक महत्व
जुन्ना समय म महानदी जलमार्ग के रूप म आवागमन के साधन माने जावत रिहिस। ये जलमार्ग दुवारा छत्तीसगढ़ ले कलकत्ता तक आयात-निरयात होवय। आज एकर तट म धमतरी, राजिम, संबलपुर अउ कटक जइसे बैपारिक नगर फलत-फूलत हे। महानदी म गंगरेल, माड़मसिल्ली, रुद्री अउ हीराकुंड जइसे बड़े-बड़े बांध बनाय गे हवय। भिलाई इस्पात कारखाना के हिरदय के धडक़न महानदी के पानी के परसादे गतिमान हवय। छत्तीसगढ़ ल धान के कटोरा के जउन सनमान मिले हे महानदी के अमरित पानी के महिमा आय। कोनो पूछही के छत्तीसगढ़ के काय चिन्हारी तौ ओकर एक सब्द म जवाब मिलही-महानदी। अइसन महानदी महतारी ल मोर चार लकीर के जोहार सादर अरपित हे-
छत्तीसगढ़ के चिन्हारी
मोर महानदी महतारी
तोला बन्दय सब नर-नारी
मोर महानदी महतारी
कुंभ नहा लौ संघरा
एमा महिमा हे बड़ भारी। मोर महानदी...
गंगा जइसे निरमल जल ल
पी लव ओसरी पारी। मोर महानदी...
दरसन कर लौ राजिम लोचन
अउ भोले भंडारी। मौर महानदी...
छत्तीसगढ़ के चिन्हारी
मेर महानदी महतारी।
-दिनेस चौहान,
सीतलापारा, नवापारा राजिम
mag_Deva hne_Deva hne_Deva hin_Deva san_Deva mai_Deva hne_Deva bho_Deva hne_Deva mag_Deva hne_Deva awa_Deva awa_Deva hin_Deva hne_Deva bho_Deva bho_Deva bho_Deva bho_Deva bho_Deva hne_Deva hne_Deva awa_Deva mag_Deva hne_Deva bho_Deva awa_Deva bho_Deva san_Deva